Cascabel

Cascabel (Crotalus unicolor) ta un especie di colebra venenoso cu ta pertenece na e famia di Viperidae. El a wordo describi pa prome biaha na 1887 door di Lidth de Jeude. C. unicolor ta nativo di Aruba y ta wordo considera como un di e colebranan mas raro na mundo.Snakes you may encounter on Aruba, Aruba Today (18 di november 2024)

 Distribucion y habitat 
E especie aki ta aparece solamente na e isla di Aruba, loke ta haci'e un especie endemico.Klauber LM. 1997. Rattlesnakes: Their Habitats, Life Histories, and Influence on Mankind. Second Edition. First published in 1956, 1972. University of California Press, Berkeley, ISBN 0-520-21056-5. Su habitat ta consisti di mondinan seco cu santo, generalmente riba e parti zuidoost di e isla, unda e colebra no ta riparabel cu su color bruin cla.Campbell JA, Lamar WW. 2004. The Venomous Reptiles of the Western Hemisphere. 2 volumes. Comstock Publishing Associates, Ithaca and London. 870 pp. 1500 plates, ISBN 0-8014-4141-2.

 Etimologia 
E nomber cientifico a ser propone pa prome biaha pa Theodorus Willem van Lidth de Jeude na 1887, kende a publica esaki como Crotalus horridus var. unicolor. Na 1936 Laurence Monroe Klauber a balora e status te na nivel di tipo. Na 1966, Serge Daan y Dick Hillenius a declara cu e colebra tabata un subespecie di e colebra Suramericano (Crotalus durissus), un opshon cu te cu 2016 a wordo sigui pa mayoria autor. E mesun aña Bryan Maritz y su coleganan a balorá e status di e sorto atrobe. 

Na Spaño e colebra ta conoci tambe como 'cascabel'; na Ingles como 'Aruba Island rattlesnake' y na Hulandes como 'Arubaanse ratelslang'. No mester confundíe cu e cascaval, cu ta e nomber di e subespecie Crotalus durissus terrificus. Segun Catalog of Life, Crotalus unicolor no tin subespecie conoci.

 Descripcion 
C. unicolor ta di tamaño modera; e ta alcansa un largura adulto di mas o menos 90 cm, ta pisa mas o menos 1 kilo, y por biba alrededor di 12 pa 20 aña. E color ta maron den tres variacion: oraño-maron, geel-maron i gris-maron. Riba su lomba e tin un patronchi vago den forma di diamante; na su barica esaki ta mas cla. Mescos cu tur colebra, e cabes tin forma di un flecha y ta claramente separa for di e resto di e curpa.

C. unicolor ta mucho menos agresivo cu mayoria otro cascabel. E colebra no ta timido y por lo general ta morde solamente si mishi cune.

C. unicolor en general ta activo den oranan di mainda trempan y anochi laat. Nan ta jaag uzando nan bista skerpi, olfato, y organo sensitivo pa calor cu ta yuda nan haya luganan di sosiego mas fresco. C. unicolor ta un carnivoor, su dieet ta consisti di diferente sorto di raton, parha y lagadishi. 

E cascabel macho ta yega na madurez sexual den cuater aña; e embranan den cinco aña. C. unicolor ta polygynandro (promiscuo), kiermen cu tanto e macho como e embra tin multiple partner durante e temporada di par. Despues di un periodo di gestacion di cuater luna, e embranan ta pari entre cinco y diescinco yiu den un solo biaha. C. unicolor ta solitario y ta bin hunto solamente durante temporada di cria (entre september y januari) pa par of ora e machonan ta bringa pa haya acceso na e embranan.

 Menasa y conservacion 
Union Internacional pa Conservacion di Naturalesa (IUCN) a clasifica e cascabel como especie den estado critico cu peliger di extincion. Na 1995, su populacion total den naturalesa a wordo estima na mas o ménos 225 ehemplar. Su area di biba ta solamente 15 km². E menasanan pa su sobrevivencia ta expansion humano y e aumento di trafico cu ta bin cune. Tambe trapamento door di bestia, matamento di colebra rond di cas y specialmente predacion door di animalnan cu a wordo introduci, manera boa constrictor, kacho y pushi, ta wordo directa- of indirectamente ocaciona pa hende.

Na cuminsamento di añanan 1980 a asigna Parke Nacional Arikok pa inclui mayoria di e populacion di e colebra, brindando un refugio sigur den cua e colebra ta wordo proteha y monitoria den un habitat natural. Esfuerzonan di conservacion mas recien ta programanan di crio den cautiverio y initiativanan di educacion pa cambia e percepcion local di e colebra, resaltando su importancia ecologico y economico awor cu e ta wordo promove como un simbolo nacional. Na 2025 ACF a restart su proyecto di monitoreo di e cantidad di cascabel y nan movecion.ACF ta restart cu nan proyecto di monitoria cascabel di Aruba, BDA (16 di januari 2025)

 Wak tambe 
 Animalnan protehi na Aruba

 Link externo 
 Crotalus unicolor, Reptile database

Kategoria:Animal endemico di Aruba